الساحة الفيسبوكية هاد يومين كانت على صفيح ساخن جدا ،وعرفت بزااف ديال التدوينات المثيرة للجدل والعجب نتيجة لگيرة ديال محاولة الانقلاب الذي كاد أن يقع بتركيا عشية يوم الخميس، وللي خلّف واحد رجع الصدى قوي بين صفوف الفيسبوكيون والفيسبوكيات.. ومن بين القفشات ديال بعض النشطاء والسياسيين المعروفين : تدوينة محمد الهلالي نائب رئيس حركة التوحيد والاصلاح للي كتب فيها ان : من تدعمه المآذن لن تهزمه المدافع.... اما فيما يخص المعسكر الحداثي فكتب الناشط الفيسبوكي هشام شارم الذي يسوّق نفسه على انه المؤثر الذي لا مؤثر بعده ستاتو قال فيه ما مفاده انه الخطأ لي تدار هو انه ماتعطاتش للجنود الاوامر بإطلاق الرصاص الحي على المتظاهرين لي خرجو يحتجو على الانقلاب ..وقاليك اسيدي بلا دوك حمارين حيتاش كان عليهم يتصرفو ويبادرو يتيرو في الناس بلا ما يتشاورو مع شي قواد.. ومن جهته اوصى عزيز الرباح وزير التجهيز والنقل فواحد الستاتو متابعيه او بالاحرى “انصاره” باش يعقلو مزيان على دوك لي فرحو بالانقلاب ويمشيو يقلبو عليهم فليكومونطرات باش يردو بالهم منهم على لمدى لبعيد وكاين اللي دار مقارنة مباشرة بين التراكتور المغربي والدبابة التركية. حسن حمورو الناشط البي جي دي وعضو مجلسه الوطني كان صاحب هاد المقارنة. بلا ما نكول ليكم اش كتب على نهاية التراكتور. كملو من راسكم وقال المدون نجيب شوقي “ان إدانة الانقلاب العسكري في تركيا واجب على كل ديمقراطي وديمقراطية ... اما واحد مايسة سلامة الناجي تاهي لم تفوت الفرصة وأدلت بصطلها في الحادث وقالت بأنه لا يعقل ابدا انه يجي شي يبدا يقارن ليها بين حزب العدالة والتنمية ديال تركيا الحاكم وبين ديال المغرب المحكوم عليه حسب وصفها.... وقالت بلا فتركيا مساكن را غي حشمو يتبرئو منهم وصافي. لقاتها مناسبة تصفي حسابها مع اصحاب بنكيران فرح أشباب بصفتها الممثل الرسمي لقنديل أم هاشم قامت ديك الليلة بإنزال ستاتوهاتي غزير جدا نددت فيه بإزدواجية المعايير عند بعض الحداثيين الذين يطبلون للعسكر ..وأشادت ايضا بالشعب التركي الذي وقفا صدا منيعا في وجه اعداء “الديموكراتية” اما بلال الجوهري الطناز الاكبر فقال في تدوينة ساخرة انه هادشي ديال النقاشات السياسية والتفلسيف اصلا سالا يامات المنتديات فلفترة ما بين 2000/2007 ...تما الافكار كلها انتهت ..دابا فلفيسبوك يُفترض بنا فقط ان نطنز على العالم.. لا غير ... وقال أنه غير لمزاليط هما لي باقب كيناقشو مساكن من نيتهم، ودايرين فيها خبراء استراتيجيين..وكيدويو على الزبل ديال طاليان ومؤامرات لماريكان والخ الخ ...أما مالين لفلوس را گاااع مامسوقين لا الإنقلابات لا لشرعيات ولا لعبو الريح ... 
فايسبوك لا يغلبوك: الانقلاب في تركيا ولى اشادة او ادانة للعدالة والتنمية وكاين اللي الله يستر وصافي: من تدعمه المآذن لن تهزمه المدافع تدوينات من هنا وهناك على الفيسبوك للي تحول لساحة الوغى بين الاسلامين والحداثيين على اثر محاولة الانقلاب الفاشلة بتركيا…